Посебна категорија челника обављала је службу на владаревом двору бринући се о заштити његове личности и извршавајући најразличитија наређења. У хијерархији титула, челник се налазио испод казнаца и тепчија. Међутим, у 14. веку челници преузимају компетенције тепчија и двородржица. На Милутиновом двору налазио се 1284. године челник Градислав, а касније (1305/6) и челник Бранко. Ови челници се појављују у улози судија и извршитеља владарских одлука у погледу спорова између цркве и властеле. Душан је 1347. и 1350. године слао челнике Бранила и Ђурицу да утешу међе на спорним црквеним земљопоседима. Титула је постојала и после распада Српског царства. Челници постоје на двору царице Јелене у Серу, браће Драгаш, код Лазаревића и Бранковића, као и у Српској деспотовини све до 1459. године.